Document ID: 32002D0786

Komission päätös,
tehty 5 päivänä kesäkuuta 2002,
luvan antamisesta Yhdistyneelle kuningaskunnalle myöntää tukea kuudelle hiilentuotantoyksikölle vuonna 2001 ja ajanjaksolla 1. tammikuuta 2002-23. heinäkuuta 2002
(tiedoksiannettu numerolla K(2002) 2016)
(Ainoastaan englanninkielinen teksti on todistusvoimainen)
(ETA:n kannalta merkityksellinen teksti)
(2002/786/EHTY)
EUROOPAN YHTEISÖJEN KOMISSIO, joka
ottaa huomioon Euroopan hiili- ja teräsyhteisön perustamissopimuksen,
ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY(1) ja erityisesti sen 9 artiklan 4 kohdan,
sekä katsoo seuraavaa:
I
(1) Yhdistynyt kuningaskunta ilmoitti komissiolle päätöksen N:o 3632/93/EHTY 9 artiklan 1 kohdan mukaisesti 13. maaliskuuta 2002 päivätyllä kirjeellä rahoitustuesta, jonka se aikoo myöntää hiiliteollisuudelle vuonna 2001 ja ajanjaksolla 1. tammikuuta 2002-23. heinäkuuta 2002.
(2) Komission on tehtävä Yhdistyneen kuningaskunnan toimittamien tietojen perusteella päätös 5516100 Englannin punnan suuruisesta toimintatuesta, jolla katetaan kolmen tuotantoyksikön ajanjaksolla 1. tammikuuta 2001-31. joulukuuta 2001 tekemät tappiot. Sen on myös tehtävä päätös 2915960 punnan suuruisesta toimintatuesta, jolla katetaan kolmen tuotantoyksikön ajanjaksolla 1. tammikuuta 2002-23. heinäkuuta 2002 tekemät tappiot. Näin ollen komission on tehtävä päätös yhteensä 8432060 punnan suuruisesta toimintatuesta.
(3) Tällaisista taloudellisista toimenpiteistä säädetään päätöksen N:o 3632/93/EHTY 1 artiklassa. Komission on siten päätettävä toimenpiteistä mainitun päätöksen 9 artiklan 4 kohdan mukaisesti. Komission hyväksyntä edellyttää päätöksen N:o 3632/93/EHTY 2 artiklassa esitettyjen yleisten päämäärien ja vaatimusten ja saman päätöksen 3 artiklassa esitettyjen erityisvaatimusten täyttymistä sekä yleisesti ottaen sitä, että tuki on yhteismarkkinoiden moitteettoman toiminnan kanssa yhteensopiva. Lisäksi komission on arvioinnissaan mainitun päätöksen 9 artiklan 6 kohdan mukaisesti tarkistettava, ovatko toimet Yhdistyneen kuningaskunnan hiiliteollisuuden nykyaikaistamista, järkeistämistä ja uudelleenjärjestelyä koskevan suunnitelman mukaiset; kyseessä on suunnitelma, jonka komissio on hyväksynyt päätöksellä 2001/114/EHTY(2) ja päätöksellä 2001/5897/EHTY(3) (jäljempänä "uudelleenjärjestelyä koskeva suunnitelma").
II
(4) Yhdistynyt kuningaskunta ehdottaa hiiliteollisuudelle myönnettäväksi päätöksen N:o 3632/93/EHTY 3 artiklan nojalla yhteensä 8432060 punnan suuruista tukea, jolla on tarkoitus kattaa tuotantokustannusten ja sellaisen myyntihinnan välinen ero, joka on vapaasti sovittu sopimuspuolten kesken ottaen huomioon kolmansissa maissa tuotettua samanlaatuista hiiltä koskeva maailmanmarkkinatilanne.
(5) Ajanjaksolle 1. tammikuuta 2001-31. joulukuuta 2001 ehdotettu tuki on tarkoitettu seuraaville yksiköille:
a) 3187100 puntaa Celtic Energy Ltd:n East Pit Extension -tuotantoyksikölle;
b) 2,285 milj. puntaa LAW Mining Ltd:n North Lanarkshire Coalfields -tuotantoyksikölle;
c) 44000 puntaa M. & W.A. (Anthracite) Ltd:n Nant-Hir No 2 -tuotantoyksikölle.
(6) Komissio on jo päätöksellä 2001/597/EHTY antanut Yhdistyneelle kuningaskunnalle luvan myöntää päätöksen N:o 3632/93/EHTY 3 artiklan mukaista toimintatukea East Pit Extension -tuotantoyksikölle yhteensä 2,978 milj. puntaa ajanjaksolla 17. huhtikuuta 2000-31. joulukuuta 2000. Komissio oli sitä mieltä, että Yhdistyneen kuningaskunnan ehdottaman tuen tarkoituksena oli parantaa kyseisen tuotantoyksikön taloudellista kannattavuutta alentamalla sen tuotantokustannuksia päätöksen N:o 3632/93/EHTY 3 artiklan 2 kohdan mukaisesti. Uudelleenjärjestelyä koskevan suunnitelman mukaan tuella olisi parannettava kaivoksen kannattavuutta, jotta sen toimintaa voitaisiin jatkaa vuoden 2002 jälkeen ilman, että se tarvitsee julkista tukea.
(7) Yhdistyneen kuningaskunnan 13. maaliskuuta 2002 päivätyssä kirjeessä annetut tiedot vahvistavat päätöksessä 2001/597/EHTY esitetyn analyysin ja päätelmät oikeiksi. East Pit Extensionin tuotantokustannusten alentaminen mahdollistaa taloudellisen kannattavuuden saavuttamisen kyseisessä kaivoksessa vuonna 2002. Tuotantokustannusten on vuonna 2002 määrä olla [...](4) puntaa gigajoulea kohti(5).
(8) North Lanarkshire Coalfieldsin tapauksessa vuoden 2002 tuotantokustannukset tulevat todennäköisesti nousemaan [...] puntaa gigajoulea kohti yli tason, jota pidetään taloudellisen kannattavuuden rajana Yhdistyneen kuningaskunnan hiiliteollisuudessa (1,15 puntaa gigajoulea kohti). Nämä pienet liikakustannukset eivät kuitenkaan riitä vaarantamaan kyseisen tuotantoyksikön mahdollisuuksia saavuttaa taloudellinen kannattavuus. Vuodesta 2003 alkaen kyseisen kaivoksen tuotantokustannusten pitäisikin olla [...] puntaa gigajoulea kohti.
(9) Nant-Hir No 2:n osalta ehdotetun tuen on myös määrä mahdollistaa tuotantoyksikön taloudellisen kannattavuuden parantaminen tuotantokustannuksia alentamalla. Arvioiden mukaan tuotantokustannusten on vuonna 2002 määrä olla [...] puntaa gigajoulea kohti, mikä on alhaisempi kuin Yhdistyneen kuningaskunnan hiiliteollisuudessa taloudellisen kannattavuuden rajana pidetty 1,15 puntaa gigajoulea kohti.
(10) Lisäksi vuoteen 2004 ulottuvalle ajanjaksolle tehtyjen arvioiden mukaan edellä mainittujen tuotantoyksiköiden on määrä edelleen parantaa taloudellista kannattavuuttaan. Tuotantokustannusten oletetaan näin ollen pysyvän 1,15 puntaa gigajoulea kohti olevan tason alapuolella.
(11) Ajanjaksolle 1. tammikuuta 2002-23. heinäkuuta 2002 ehdotettu tuki on tarkoitettu seuraaville yksiköille:
a) 1,240 milj. puntaa Betws Anthracite Ltd:n Betws Colliery -tuotantoyksikölle;
b) 200960 puntaa J. Flack & Sons Ltd:n Hay Royds Colliery -tuotantoyksikölle;
c) 1,475 milj. puntaa Coalpower Ltd:n Hatfield Colliery -tuotantoyksikölle.
(12) Komissio on jo päätöksillä 2001/597/EHTY ja 2001/683/EHTY(6) antanut Yhdistyneelle kuningaskunnalle luvan myöntää päätöksen N:o 3632/93/EHTY 3 artiklan mukaista toimintatukea Betws Colliery -tuotantoyksikölle yhteensä 870000 puntaa ajanjaksolla 17. huhtikuuta 2000-31. joulukuuta 2000 ja 1,966 milj. puntaa vuoden 2001 aikana. Komissio on jo päätöksillä 2001/597/EHTY ja 2001/807/EHTY(7) antanut Yhdistyneelle kuningaskunnalle luvan myöntää päätöksen N:o 3632/93/EHTY 3 artiklan mukaista toimintatukea Hay Royds Colliery -tuotantoyksikölle yhteensä 79000 puntaa ajanjaksolla 17. huhtikuuta 2000-31. joulukuuta 2000 ja 264000 puntaa vuoden 2001 aikana. Komissio oli sitä mieltä, että Yhdistyneen kuningaskunnan ehdottaman tuen tarkoituksena oli päätöksen N:o 3632/93/EHTY 3 artiklan 2 kohdan mukaisesti parantaa kyseisten tuotantoyksikköjen taloudellista kannattavuutta alentamalla niiden tuotantokustannuksia. Uudelleenjärjestelyä koskevan suunnitelman mukaan tuella olisi parannettava kyseisten tuotantoyksiöiden kannattavuutta, jotta niiden toimintaa voitaisiin jatkaa vuoden 2002 jälkeen ilman, että ne tarvitsevat julkista tukea.
(13) Yhdistyneen kuningaskunnan 13. maaliskuuta 2002 päivätyssä kirjeessä antamat tiedot vahvistavat päätöksissä 2001/597/EHTY, 2001/683/EHTY ja 2001/807/EHTY esitetyt analyysit ja päätelmät oikeiksi. Betws Colliery -tuotantoyksikön vuoden 2002 tuotantokustannusten on määrä olla [...] puntaa gigajoulea kohti ja Hay Royds Colliery -tuotantoyksikön tuotantokustannusten [...] puntaa gigajoulea kohti; molemmat ovat lähellä Yhdistyneen kuningaskunnan hiiliteollisuudessa taloudellisen kannattavuuden rajana pidettyä tasoa (1,15 puntaa gigajoulea kohti). Arvioiden mukaan tuotantokustannusten on määrä olla [...] puntaa ja [...] puntaa gigajoulea kohti vuonna 2003.
(14) Lisäksi vuoteen 2004 ulottuvalle ajanjaksolle tehtyjen arvioiden mukaan edellä mainittujen tuotantoyksiköiden on määrä edelleen parantaa taloudellista kannattavuuttaan. Tuotantokustannusten oletetaan näin ollen pysyvän 1,15 puntaa gigajoulea kohti olevan tason alapuolella.
(15) Hatfield Collieryn osalta komissio on jo päätöksellä 2002/582/EHTY(8) antanut Yhdistyneelle kuningaskunnalle luvan myöntää päätöksen N:o 3632/93/EHTY 3 artiklan mukaista toimintatukea 1157520 puntaa vuodelle 2001. Komissio oli ollut sitä mieltä, että Hatfield Collieryn asettaminen taloudellisten vaikeuksien vuoksi selvitystilaan elokuussa 2001 ei kyseenalaistanut hiilikenttien taloudellista kannattavuutta. Kaivoksen haltuunsa ottanut yhtiö, Coalpower Ltd, teki kaivokselle uuden investointisuunnitelman, jolla pyrittiin tuotannon optimointiin. Suunnitelman mukaan Hatfield Collieryn on mahdollista saavuttaa taloudellinen kannattavuus vuodesta 2003 alkaen, kun tuotanto on palautettu optimitasolle.
(16) Yhdistyneen kuningaskunnan 13. helmikuuta 2002 päivätyssä kirjeessä antamat tiedot vahvistavat komission päätöksessä 2002/582/EHTY esitetyn analyysin ja päätelmät oikeiksi. Tuotantokustannusten on vuonna 2003 määrä olla [...] puntaa gigajoulea kohti. Tuotantokustannusten on määrä edelleen laskea arvioidulle [...] punnan tasolle gigajoulea kohti vuonna 2004.
III
(17) Yhdistyneen kuningaskunnan ehdottaman tuen tarkoituksena on päätöksen N:o 3632/93/EHTY 3 artiklan 2 kohdan mukaisesti parantaa kyseisten tuotantoyksikköjen taloudellista kannattavuutta alentamalla niiden tuotantokustannuksia.
(18) Päätöksen N:o 3632/93/EHTY 3 artiklan 1 kohdan ensimmäisen luetelmakohdan mukaisesti tonnia kohti ilmoitettu tuki ei kunkin yrityksen tai tuotantoyksikön osalta ylitä vuoden 2001 tuotantokustannusten ja ajanjaksolla 1. tammikuuta 2002-23. heinäkuuta 2002 odotettavissa olevan tulon välistä eroa.
(19) Kussakin tuotantoyksikössä suoritetut nykyaikaistamis-, järkeistämis- ja uudelleenjärjestelytoimenpiteet ja erityisesti näihin toimenpiteisiin tarvittavan rahoitustuen väliaikainen luonne mahdollistavat tuen alentamisen päätöksen N:o 3632/93/EHTY 2 artiklan 1 kohdan ensimmäisen luetelmakohdan mukaisesti.
(20) Riippumaton asiantuntija on Yhdistyneen kuningaskunnan viranomaisten pyynnöstä koonnut tekniset kertomukset, joissa tarkastellaan eri tuotantoyksikköjen mahdollisia nykyaikaistamis-, järkeistämis- ja uudelleenjärjestelytoimenpiteitä, joiden avulla saavutettaisiin taloudellinen kannattavuus. Raporttia laatiessaan asiantuntija on ottanut huomioon geologiset ja tekniset toimintaolosuhteet ja tuotantoyksiköissä tuotetun hiilen laadun. Kertomuksen johtopäätösten mukaan suunnitellut toimet olivat johdonmukaisia ja realistisia taloudellisen kannattavuuden saavuttamisen kannalta.
(21) Tilintarkastaja on tarkastanut jokaisen tuotantoyksikön osalta, että Yhdistyneen kuningaskunnan ilmoittamat kyseisten yhtiöiden taloutta koskevat tiedot vastaavat asianmukaisesti niiden taloudellista tilannetta. Tilintarkastaja on myös todennut, että ennusteet on tehty käyttäen samoja kirjanpitostandardeja, joita käytettiin ennen ajanjaksoa, jota tuki koskee.
(22) Komissio panee merkille, että 13. maaliskuuta 2002 ilmoitetun tuen ja komission jo hyväksymän, Yhdistyneen kuningaskunnan hiiliteollisuuden uudelleenjärjestelyä koskevan suunnitelman mukaisen tuen yhteismäärä on vähemmän kuin uudelleenjärjestelyä koskevassa suunnitelmassa asetettu enimmäismäärä 170 miljoonaa puntaa.
(23) Edellä esitetyn valossa ja Yhdistyneen kuningaskunnan toimittamien tietojen perusteella vuodelle 2001 ja ajanjaksolle 1. tammikuuta 2002-23. heinäkuuta 2002 ehdotettu tuki kuudelle johdanto-osan 5 ja 11 kappaleessa tarkoitetulle tuotantoyksikölle on päätöksen N:o 3632/93/EHTY ja erityisesti sen 2 ja 3 artiklan mukainen.
IV
(24) Yhdistynyt kuningaskunta on velvollinen varmistamaan, ettei tuesta aiheudu kilpailun vääristymistä eikä syrjintää hiilen tuottajien, ostajien tai kuluttajien välillä yhteisössä.
(25) Päätöksen N:o 3632/93/EHTY 3 artiklan 1 kohdan kolmannen luetelmakohdan ja päätöksen 2001/114/EHTY säännösten mukaisesti Yhdistyneen kuningaskunnan on ryhdyttävä kaikkiin tarvittaviin toimenpiteisiin sen varmistamiseksi, että kullekin tuotantoyksikölle myönnetty tuki ei johda hiilen toimitushintojen alentamiseen kolmansissa maissa tuotetun samanlaatuisen hiilen hintoja alhaisemmiksi.
(26) Päätöksen N:o 3632/93/EHTY 2 artiklan 2 kohdan mukaisesti tuki on lisäksi sisällytettävä Yhdistyneen kuningaskunnan julkisiin kansallisiin, alueellisiin ja paikallisiin talousarvioihin tai sen on noudatettava muita vastaavia mekanismeja.
(27) Päätöksen N:o 3632/93/EHTY 9 artiklan 2 ja 3 kohdassa vahvistettujen jäsenvaltioiden velvoitteiden osalta komission on tarkistettava, että myönnetty tuki käytetään vain kyseisen päätöksen 3 artiklassa määriteltyihin tarkoituksiin. Viimeistään kunkin vuoden 30. syyskuuta mennessä Yhdistyneen kuningaskunnan on ilmoitettava edellisen vuoden aikana todellisuudessa maksetut määrät ja kaikki alkuperäisissä ilmoituksissa esitettyihin määriin tehdyt muutokset. Tämän vuotuisen kertomuksen yhteydessä on annettava kaikki tiedot, joilla voidaan varmistaa, että mainitun päätöksen 3 artiklassa vahvistetut vaatimukset on täytetty.
(28) Yhdistyneen kuningaskunnan on perusteltava kaikki poikkeamat uudelleenjärjestelyä koskevasta suunnitelmasta ja komissiolle 13. maaliskuuta 2002 ilmoitetuista taloudellisista ennusteista. Jos käy ilmi, ettei päätöksen N:o 3632/93/EHTY 3 artiklan 2 kohdassa vahvistettuja edellytyksiä voida täyttää, Yhdistyneen kuningaskunnan on ehdotettava komissiolle korjaavia toimenpiteitä,
ON TEHNYT TÄMÄN PÄÄTÖKSEN:
1 artikla
Annetaan lupa Yhdistyneelle kuningaskunnalle myöntää päätöksen N:o 3632/93/EHTY 3 artiklassa vahvistetuin edellytyksin toimintatukea East Pit Extension, North Lanarkshire Coalfields ja Nant-Hir No 2 -tuotantoyksiköille yhteensä 5516100 puntaa vuodelle 2001.
Annetaan lupa Yhdistyneelle kuningaskunnalle myöntää päätöksen N:o 3632/93/EHTY 3 artiklassa vahvistetuin edellytyksin toimintatukea myös Betws Colliery, Hay Royds Colliery ja Hatfield Colliery -tuotantoyksiköille yhteensä 2915960 puntaa ajanjaksolle 1. tammikuuta 2002-23. heinäkuuta 2002.
2 artikla
Yhdistyneen kuningaskunnan on varmistettava, että tuki, jolle lupa myönnetään, käytetään vain 13 päivänä maaliskuuta 2002 päivätyssä ilmoituksessa esitettyihin tarkoituksiin ja että kaikki tämän päätöksen soveltamisalaan kuuluviin tarkoituksiin käytetyt maksut, jotka peruutetaan, jotka on arvioitu liian suuriksi tai joita käytetään vääriin tarkoituksiin, palautetaan.
3 artikla
Yhdistyneen kuningaskunnan on päätöksen N:o 3632/93/EHTY 9 artiklan 2 ja 3 kohdassa vahvistettujen velvoitteiden lisäksi ilmoitettava vuonna 2001 todellisuudessa maksetut tukisummat viimeistään 30 päivänä syyskuuta 2002.
Yhdistyneen kuningaskunnan on päätöksen N:o 3632/93/EHTY 9 artiklan 2 ja 3 kohdassa vahvistettujen velvoitteiden lisäksi ilmoitettava ajanjaksolla 1. tammikuuta 2001-23. heinäkuuta 2002 todellisuudessa maksetut tukisummat viimeistään 30 päivänä syyskuuta 2003.
4 artikla
Tämä päätös on osoitettu Ison-Britannian ja Pohjois-Irlannin Yhdistyneelle kuningaskunnalle.
Tehty Brysselissä 5 päivänä kesäkuuta 2002.

Labels: 4
18
19
14